Informácia o priebehu a výsledkoch mimoriadneho samitu predsedov vlád krajín V4, (Praha, 15.2. 2016)

Dňa 15. februára 2016 sa v Prahe uskutočnilo stretnutie predsedov vlád krajín Vyšehradskej skupiny (R. Fico, B. Sobotka, V. Orbán, B. Szydlo) s prezidentom Macedónskej republiky (MK) Gjorgem Ivanovom a predsedom vlády Bulharskej republiky (BG) Bojkom Borisovom. Premiéri V4 si najskôr v uzavretom formáte pripomenuli 25. výročie začatia Vyšehradskej spolupráce a rokovali na tému migrácie a na aktuálne európske témy s ťažiskovým zameraním na reformnú agendu Spojeného kráľovstva (UK) pre EÚ.  Následne prebehlo plenárne rokovanie predsedov vlád s prezidentom MK a predsedom vlády BG zamerané na súčasný vývoj migračnej krízy a následná spoločná tlačová konferencia. Na záver sa uskutočnila spoločná pracovná večera, na ktorej pokračovala diskusia z predchádzajúcich rokovaní.

Segment V4 

Premiéri krajín V4 sa stretli presne v deň 25. výročia založenia vyšehradskej spolupráce. Dôstojne si pripomenuli význam spolupráce V4 ako piliera stability a dobrých susedských vzťahov v strednej Európe. Zhodne konštatovali, že v priebehu 25 rokov Vyšehradská skupina rozvinula užšiu a silnejšiu spoluprácu založenú na hodnotách, a že V4 sa stala medzinárodne uznávaným symbolom a spoľahlivým partnerom vo vzťahu k výzvam, ktorým čelí euroatlantický svet. EÚ a NATO už viac nie sú iba kotvy a garanti blahobytu V4, ale sú tiež významnou súčasťou identity V4, za ktorú sa tieto krajiny cítia zodpovedné. Premiéri podčiarkli, že sú si vedomí potenciálnych rizík a možných negatívnych dôsledkov, ktoré môže priniesť vznik nových deliacich čiar a vyjadrili rozhodnutie tomu aktívne a jednoznačne predchádzať. V tejto súvislosti zdôraznili, že medzi našimi krajinami sme pracovali na vytvorení atmosféry partnerstva, dôvery, vzájomného rešpektu a solidarity a že v budúcnosti sa V4 bude snažiť pokračovať v rozširovaní a posilňovaní vyšehradských väzieb v rámci a aj mimo EÚ a prostredníctvom silnej V4 podporovať ďalšie posilňovanie EÚ. Premiéri poukázali tiež na skutočnosť, že súčasný vývoj, ktorého spoločným menovateľom sú výzvy pre mier, bezpečnosť a prosperita občanov EÚ, si vyžaduje spoločnú európsku odpoveď  od všetkých európskych spojencov. Premiéri zdôraznili, že rovnako ako pred 25 rokmi sú krajiny V4 rovnako oddanými členmi euroatlantického spoločenstva, pričom prostredníctvom spoločnej práce a úsilia budú pokračovať v budovaní silnejšej, prosperujúcejšej a demokratickejšej Európy.  
Výstupom zo stretnutia k tejto téme bolo prijatie Pražskej deklarácie k 25. výročiu založenia V4, ktorá sumarizuje vyššie uvedené tézy. 

V súvislosti s európskymi témami premiéri venovali osobitnú pozornosť reformnej  agende UK pre EÚ a podmienkam dohody medzi EÚ a UK.  Na návrh predsedu vlády SR R. Fica získal predseda vlády ČR B. Sobotka mandát pre prezentáciu spoločnej pozície V4 k UK návrhom počas nadchádzajúceho rokovania B. Sobotku s predsedom Európskej rady D. Tuskom dňa 16.2.2016 v Prahe. 

Hlavná časť rokovania premiérov bola venovaná migračnej kríze. Premiéri zhodne konštatovali, že migračnú krízu je treba riešiť európskymi spoločnými riešeniami, pričom V4 podporuje realistický prístup. Premiéri vyjadrili plnú podporu opatreniam prijatým na úrovni EÚ s cieľom efektívnejšej ochrany vonkajších hraníc, vrátane posilnenej spolupráce s Tureckom a ďalšími tretími krajinami. Zopakovali svoj odmietavý postoj k automatickému permanentnému realokačnému mechanizmu. Premiéri diskutovali tiež o možných budúcich krokoch a praktických postupoch vedúcich k stabilizácii situácie na migračných trasách na západnom Balkáne, o zintenzívnení komunikácie medzi príslušnými krajinami, posilnení bezpečnosti a predchádzaní napätia v regióne.

Premiéri sa snažili hľadať spoločné riešenia a pomenovať hlavné príčiny súčasného migračného tlaku, aby Európa znovu získala kontrolu nad situáciou. Vyzvali na urýchlený vznik "Európskej pohraničnej a pobrežnej stráže"  počas holandského predsedníctva v Rade EÚ, ako aj  na rýchlu realizáciu Akčného plánu medzi EÚ a Tureckom (TR). Premiéri poukázali tiež na potrebu prípravy alternatívneho „záložného plánu“ pre prípad, že pokrok v oblasti ochrany vonkajších hraníc a spolupráce s TR nesplní očakávania. Takýto plán  by mal vychádzať z existujúceho rámca európskej a bilaterálnej spolupráce a mal by využívať nástroje agentúr Európskej únie, vrátane agentúry Frontex.

Premiéri vyzvali členské štáty EÚ na prijatie spoločných, rýchlych a rozhodných krokov zameraných na strategický cieľ ochrany Schengenu, čo možno dosiahnuť iba opätovným získaním kontroly nad vonkajšími hranicami EÚ. Presadzovanie týchto cieľov bude významne prispievať k zníženiu napätia  a podpore stabilizácie situácie v regióne Balkánu.  

V kontexte diskusie k spoločným európskym riešeniam v otázke migrácie, zdôraznili premiéri podporu rozširovaniu EÚ o Macedónsko a ostatné krajiny západného Balkánu ako aj podporu rozširovaniu Schengenu.


Výstupom zo stretnutia bola písomná deklarácia V4 k migrácii, ktorá sumarizuje vyššie uvedené tézy. 


Predseda vlády SR R. Fico sa k niektorým aspektom migračnej krízy vyjadril aj počas tlačovej konferencie. Odmietol obvinenia z nedostatku solidarity zo strany V4. Zdôraznil potrebu hľadať európske riešenia, pričom vyjadril presvedčenie, že V4 bude na zasadnutí Európskej rady motorom hľadania týchto riešení. Kvóty označil za nezmyselné. Uviedol, že pri záchrane bánk sa často zvolávali samity, čo sa teraz pri migračnej kríze nerobí. Vyjadril tiež pesimizmus ohľadom schopnosti Grécka (GR) plniť si svoje  povinnosti. Uviedol, že je potrebná diskusia o záložnom pláne „B“. Konštatoval, že pred týmto stretnutím bolo veľa obáv a varovaní od niektorých iných členských štátov EÚ. Konštatoval, že na samit V4 prišiel obhajovať záujmy občanov SR a nie niektorých veľkých štátov EÚ. Zdôraznil, že SR nikdy nebude súhlasiť s príchodom veľkých migračných komunít na územie SR. Poukázal tiež na skutočnosť, že bezpečnosť Európy je ohrozená, pričom vychádzal aj z poznatkov, ktoré účastníkom stretnutia poskytol macedónsky prezident v druhej časti rokovania. 

Rozšírený formát V4 plus Macedónsko a Bulharsko

V priebehu plenárneho rokovania si predsedovia vlád V4 s macedónskym prezidentom a bulharským predsedom vlády vymenili pohľady na výzvy, ktoré prináša migrácia a ktorým čelí Európa a najmä balkánsky región. Dôvodom prizvania predstaviteľov BG a MK na stretnutie predsedov vlád krajín V4 bola skutočnosť, že ide o krajiny, ktoré sú bezprostredne postihnuté migračnou krízou. 

Zo strany premiérov V4 spoločne zaznelo, že okrem GR a TR je potrebné venovať pozornosť aj BG a MK. Bolo tiež zdôraznené, že pomoc Balkánu musí pokračovať a nie je nám jedno, čo sa odohráva a bude odohrávať na Balkáne. Je potrebné povzbudzovať a podporovať krajiny, ktoré chcú aktívne pristupovať k ochrane hraníc. Zo strany premiérov V4 bolo tiež zdôraznené, že podpora BG a MK nie je namierená voči GR. V4 má záujem pomáhať GR, ale aj iným krajinám, kde narastajú problémy. Premiéri V4 vyjadrili tiež podporu pre vstup BG a Rumunska do Schengenu, ako aj podporu pre integráciu MK do EÚ.  

Predseda vlády BG B. Borisov informoval o krokoch BG pri ochrane svojich hraníc, pričom konštatoval, že BG hranica je jednou z najlepšie strážených a BG na jej ochranu vynaložilo už viac ako 300 miliónov eur. V tejto súvislosti poukázal tiež na potrebu ochrany pred rizikom terorizmu. 

Prezident MK  G. Ivanov poukázal na dopady migračnej krízy na MK, osobitne na humanitárne a bezpečnostné aspekty. Zdôraznil potrebu kontroly migrantov a ich jasnej identifikácie a požiadal EÚ o technickú pomoc v tejto oblasti. Za najvážnejší aspekt krízy pre MK, ale aj pre Európu ako celok, označil bezpečnostné riziká, ktoré sú vysoké aj do budúcnosti. Spočívajú najmä v tom, že medzinárodná sieť pašerákov, ktorá od roku 2011 organizuje prevádzanie migrantov a má z tejto činnosti obrovské zisky, je veľmi dobre organizovaná a sofistikovaná. Je schopná masovo vyrábať falošné doklady totožnosti a doklady o vzdelaní. Poukázal na potrebu komplexného európskeho plánu, teda nielen plánu EÚ,  a synchronizovanej činnosti všetkých aktérov s cieľom znížiť tok migrantov, efektívne zachytávať ľudí, ktorí predstavujú priame bezpečnostné riziko, a začať uplatňovať readmisiu ekonomických migrantov. 
Predseda vlády SR R. Fico pri rokovaní ponúkol, že ak zlyhá ochrana Schengenskej hranice, SR je pripravená ako súčasť európskeho riešenia a so súhlasom MK vyslať na bilaterálnej báze do 3 týždňov 300 policajtov do MK, vrátane ich vybavenia. Obdobnú ochotu poskytnutia pomoci, či už ľudských zdrojov alebo materiálnej pomoci, vyjadrili následne aj premiéri ostatných krajín V4. Predseda vlády ČR B. Sobotka v tejto súvislosti uviedol, že zaznamenal záujem aj Slovinska (SI) a Rakúska (AT) o pomoc MK, pričom je tiež záujem týchto krajín koordinovať pomoc s V4.  

Prezident MK  G. Ivanov a predseda vlády BG B. Borisov v priebehu diskusie vyjadrili záujem pripojiť sa k deklarácii V4 k migrácii. Predseda vlády ČR B. Sobotka následne konštatoval, že záverečná deklarácia k migrácii bola dosiahnutá po dohode všetkých 6 zúčastnených krajín. 

Spoločná pracovná večera V4 plus Macedónsko a Bulharsko 
Počas pracovnej večere pokračovala diskusia z predchádzajúceho plenárneho rokovania. Bolo zdôraznené, že je nevyhnutné hľadať spoločné riešenia, zamerať sa na riešenie hlavných príčin súčasného migračného tlaku a znovu získať kontrolu nad situáciou. Rýchla realizácia opatrení dohodnutých na úrovni EÚ zameraných na tento cieľ, najmä na posilnenie ochrany vonkajších hraníc, preto musí ostať aj naďalej najvyššou prioritou, aby sa zabránilo opakovaniu scenára z roku 2015. Pokiaľ by sa nezaviedli rozhodné kroky rýchlo do praxe a tým nezlepšila situácia na najexponovanejších miestach vonkajších hraníc EÚ a nezmiernili sa tak migračné toky, vystavíme sa riziku, že sa situácia dostane mimo našu kontrolu. Takýto vývoj by ohrozil základy európskej integrácie, najmä Schengen a princíp voľného pohybu osôb. Krok späť by spochybnil samotné základy Európskej únie a mal by silné negatívne ekonomické, sociálne a symbolické dôsledky. Malo by to tiež veľmi negatívne dopady na bezpečnosť a stabilitu v regióne Balkánu, ktorý by sa mohol dostať pod vplyv iných medzinárodných hráčov, ako je EÚ. 

Diskutované boli aj konkrétne kroky HU, BG a MK pri ochrane ich hraníc. Osobitne zdôraznená bola potreba zdieľania databáz o migrantoch.  Diskusia sa dotkla tiež aspektov migrácie Ukrajincov do krajín V4, pričom bolo konštatované, že V4 uľahčuje EÚ situáciu vo vzťahu k ukrajinským migrantom. 

Predseda vlády SR R. Fico pri rokovaní vyjadril záujem o koordináciu smerom k nadchádzajúcemu predsedníctvu SR v Rade EÚ. Predseda vlády ČR B. Sobotka uviedol, že ČR chce za V4 zosumarizovať možnú pomoc MK a bude kontaktovať aj SI a AT s cieľom pripojenia sa k podpore MK. 
